Pentru pasionații de surf nu este niciun secret faptul că pot să îl practice în toate anotimpurile. Pentru că echipamentele s-au îmbunătățit, împătimiții acestui sport pot să își exerseze echilibrul și coordonarea inclusiv la 10°C. Costumele de neopren sunt cele care fac diferența, fiind absolut necesare practicării surfului. Există modele care acoperă parțial corpul, fiind potrivite pentru vară, dar și unele integrale care pot să fie folosite iarna. Ele izolează termic corpul surferilor și protejează pielea de apa sărată la care sunt expuși mult timp. Aceste costume sunt atât de eficiente deoarece sunt confecționate din neopren, un material compus din spumă de elastomer, cu celule închise (policloropren) și conține bule de azot ce au proprietăți de izolare. În plus, sunt căptușite cu material textil poliamidă, pentru rezistență mai mare la abraziune.